Zamárdi Baráti Kör 2024. évi beszámolója

A Baráti Kör célja és feladata, alapító okiratának megfelelően továbbra is tagságának érdekvédelme, a város és épített környezetének megóvása, városfejlesztési javaslatok eljuttatása a városvezetés számára és tagságának folyamatos tájékoztatása a városvezetés munkájáról.

A Baráti Kör éves közgyűlését augusztus 11.-én tartotta, melyen megválasztotta újabb 5 évre elnökségét. A közgyűlésen a tagság részéről számos észrevétel, javaslat és vélemény hangzott el, melyet az elnökség továbbít a városvezetés számára. Ezek közül néhányat említenénk a beszámolóban, melyet különösen lényegesnek tartunk.

A SOUND rendezvény megszűnését a környéken lakók megkönnyebbülten vették tudomásul, és kérték, hogy a többnapos rendezvények építési-bontási idejét, a lehetőségekhez képest, csökkentsék a nyaralók nyugalma érdekében.

Kérjük, hogy azokat az eredményeket, amelyeket az ingatlan tulajdonosok és a civil szervezetek kezdeményezésére az Önkormányzat elmúlt években elértek a fesztiválokkal kapcsolatban (építés, bontás, és a rendezvény alatt), azt STRAND Fesztivál folyamán továbbra is kiemelten kezelje az városvezetés és folyamatosan érvényesítse a szervező felé.

Ezek különösen:

* a 30 m-es sávra tervezett építések a fesztivál területen keresztül történjenek, ne Margó Ede sétány igénybevételével,
* a Margó Ede sétányon az érintett időtartam alatt ne közlekedjenek munkagépek, teherautók, egyéb gépjárművek,
* a rendezvényhez kapcsolódó ital és egyéb raktározás, kiszolgálás, az utolsó évek gyakorlata szerint a Szent István utca déli részén kialakított területen történjen, ne a Harcsa utca parkolójában, lényegesen csökkentve ezzel a környék terhelését az építés – bontás és a fesztivál alatt.

Kérjük, hogy a Margó Ede sétányra vonatkozó korábbi döntést a kerékpárok, rollerek és pedálos autók tiltására vonatkozóan 2025 évben vezessék be, a strandsáv és sétány védelme érdekében.

A város Főépítészével közösen áttekintettük a helyi védettségű épületeket és aktualizáltuk a nyilvántartást a jelenlegi helyzetnek megfelelően. Ennek során néhány épület kikerült és néhány új épület bekerült a nyilvántartásba. A város egy pénzügyi alapot hozott létre a védett épületek fenntartásának támogatására, de az érintett ingatlan tulajdonosok még nem ismerik a pályázás lehetőségét és szabályait. Kérjük ennek ügyrendjét elkészíteni és közzétenni szíveskedjenek.

A szakhatóság megküldte a civil szervezetek részére a Balatoni Vízparti Terv tervezetét azzal, hogy annak ismeretében tegyenek javaslatot a végleges terv elkészítéséhez. A Zamárdi Értékvédő Civil Egyesülettel közösen összeállitottunk egy javaslatot, melyben kértük hogy a camping területét, mely az SCD Holding kérésére korábban épitési területté lett átsorolva, sorolják vissza újra camping területté, mely biztosítaná, hogy a jól működő camping területe ne kerüljön beépítésre.

A balatoni Értékmentő Közösségek szervezésében több, a Balaton környékén tevékenykedő civil egyesülettel közösen gyűlésen vettünk részt a Zamárdi Művelődési házban, ahol ötleteket, tapasztalatokat osztottunk meg egymással a helyi értékek és a környezet védelmével kapcsolatosan.

2023 évben egy sikeres Üdülőhelyi Fórumot szervezett a városvezetés, melyen a legtöbben pontos választ és részletes tájékoztatást kaptak kérdésükre. Javasoljuk a Fórum rendszeres megtartását a szezon végén, amikor a nyaralók még itt tartózkodnak.

Az ingatlan tulajdonosokat felháborítja, hogy néhány tulajdonos nem veszi figyelembe a város hulladék kihelyezésével kapcsolatos rendeleteit, ami azt eredményezi, hogy az utcákban a szétszórt szemét, az ingatlanok elött szabálytalanul kihelyezett fekete zsákos zöldhulladék szennyezi a környezetet és elhanyagolt benyomást eredményez. Kérjük, hogy lépjenek fel a rendeleteket figyelmen kívül hagyó tulajdonosok ellen és szerezzen a város érvényt saját rendeleteinek, támogatva azon többséget, akik betartják ezeket.

A Baráti Kör hajózó tagjai összefogtak annak érdekében, hogy a kikötő és hajótárolás feltételei folyamatosan fejlődjenek a várossal, mint tulajdonossal, egyetértésben. Reméljük, hogy közös munkánk eredményei már a következő szezonban látszani fognak minden kikötőbérlő megelégedésére.

Taglétszámunk 76 fő, közel állandó, de sajnos minden évben elvesztünk néhány idősebb tagunkat, akit nehezen pótolunk fiatalabb jelentkezővel. Egyesületünk idén 31 éves, ennek megfelelően alapító tagjaink jelentős része is az idősebb generáció, de mindent megteszünk új tagok szervezéséért.

A városvezetéssel együttműködésünk, véleményünk szerint, kiváló, és mindent megteszünk annak érdekében, hogy ez ilyen is maradjon.

Kérjük éves beszámolónk elfogadását.

Zamárdi Baráti Kör

elnöksége